Το ψαλτήρι είναι ένα βιβλίο που περιέχει τους 150 ψαλμούς (δηλαδή τα 150 ποιήματα) που συνέθεσε ο Δαυίδ και που βρίσκονται μέσα στην Παλαιά Διαθήκη. Στην εποχή του Βυζαντίου, υπήρχαν πολλά ψαλτήρια που χρησιμοποιούνταν για προσωπική προσευχή. Ήταν χειρόγραφα βιβλία και περιείχαν μικρογραφίες. Λεζάντα εικόνας: Ο προφήτης Ησαΐας έχει στα δεξιά του την προσωποποίηση της Νύχτας που ρίχνει πάνω της ένα σάλι με άστρα και κρατάει αναποδογυρισμένο δαδί. Στα αριστερά του Προφήτη βρίσκουμε την προσωποποίηση της Αυγής, τον Όρθρο, ένα αγοράκι που κρατάει δαδί που καίει.
Το «Παρισινό Ψαλτήρι» αποκαλείται έτσι, επειδή στις μέρες μας φυλάσσεται στην Εθνική Βιβλιοθήκη της Γαλλίας στο Παρίσι. Είναι ένα πολύ σημαντικό βυζαντινό χειρόγραφο της Μακεδονικής Αναγέννησης του 10ου αιώνα, με υπέροχες μικρογραφίες. Δημιουργήθηκε μέσα στο ίδιο το παλάτι για τον αυτοκράτορα Κωνσταντίνο Ζ΄ Πορφυρογέννητο. Λεζάντα εικόνας: Το χέρι του Θεού δίνει στον Μωυσή τις Δέκα Εντολές.
Ο Κωνσταντίνος Ζ΄ ήταν και ο ίδιος συγγραφέας και καλλιτέχνης. Οι μελετητές λένε ότι ίσως ο ίδιος ο αυτοκράτορας να επέβλεψε τις μικρογραφίες που βρίσκονται μέσα στο Παρισινό Ψαλτήρι. Οι μικρογραφίες περιέχουν προσωποποιήσεις, όπως τις βρίσκουμε στην ελληνιστική και ρωμαϊκή ζωγραφική, κάτι που έχει εντυπωσιάσει τους ιστορικούς τέχνης. Είναι ολοσέλιδες, πολύχρωμες και θυμίζουν παραστάσεις του Απόλλωνα ή του Ορφέα. Στο Παρισινό Ψαλτήρι βλέπουμε μια μικρογραφία που μας δείχνει τον Δαυίδ να συνθέτει τους ψαλμούς του. Πίσω του στέκει η προσωποποίηση της Μελωδίας. Ο Δαυίδ μάς παρουσιάζεται σαν να ήταν ο Ορφέας που μαγεύει τα ζώα με τη μουσική του.